पाएं अपने शहर की ताज़ा ख़बरें और फ्री ई-पेपरडाउनलोड करें
जयपुर।अलवर जिले के कोटकासिम में बन रहे ग्रीन फील्ड एयरपोर्ट के आसपास 10 मीटर से ज्यादा ऊंची बिल्डिंग नहीं बन सकेंगी। सिविल एविएशन विभाग की गाइड लाइन के अनुसार अब इस क्षेत्र में स्थानीय निकाय इससे ज्यादा ऊंचाई वाली बिल्डिंगों के लिए अनुमति नहीं दे सकेंगे। यह ग्रीन फील्ड एयरपोर्ट दिल्ली-मुंबई इंडस्ट्रियल कॉरीडोर प्रोजेक्ट के तहत बन रहा है।
नगरीय विकास एवं आवासन विभाग की ओर से जारी आदेश के मुताबिक कोटकासिम से ग्रीन फील्ड एयरपोर्ट के रनवे से उत्तर दिशा में भिवाड़ी तक 4 किलोमीटर की परिधि में अस्पताल, स्कूल, और इस तरह की ऐसी किसी गतिविधि की अनुमति नहीं दी जा सकेगी जो हवाई अड्डे की आवाज और कंपन से प्रभावित होती हों। साथ ही स्लॉटर हाउस, लैंड फिल साइट अथवा सॉलिड वेस्ट डिस्पोजल आदि के लिए भी अनुमति नहीं दी जा सकेगी, जिससे वहां पक्षी आकर्षित हों। जबकि इस क्षेत्र में आवासीय, व्यावसायिक और सार्वजनिक उपयोग के लिए 45 मीटर की ऊंचाई तक बिल्डिंग बनाने की सशर्त अनुमति दी जा सकती है। एयरपोर्ट अथॉरिटी ऑफ इंडिया की अनुमति से इस परिधीय क्षेत्र में नए औद्योगिक क्षेत्र विकसित किए जा सकेंगे।
इसी तरह रनवे से उत्तर में भिवाड़ी शहर तक 4 किलोमीटर के बाद 6 किलोमीटर तक 90 मीटर की ऊंचाई तक बिल्डिंग बनाने की अनुमति दी जा सकती है। एयरपोर्ट से 15 किलोमीटर के दायरे में 120 मीटर या इससे अधिक ऊंचाई की बिल्डिंग के लिए एयरपोर्ट अथॉरिटी ऑफ इंडिया और डीजीसीए से अनुमति लेनी होगी।
खिसक भी सकता है एयरपोर्ट: नगरीय विकास विभाग के अनुसार प्रस्तावित ग्रीनफील्ड एयरपोर्ट अभी अंतिम चरण में है। यह दक्षिण दिशा में थोड़ा-बहुत खिसक भी सकता है। इसलिए रनवे से दक्षिण दिशा में 6 किलोमीटर तक किसी तरह के विकास कार्यों की अनुमति नहीं होगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva awa_Deva hin_Deva zho_Hant eng_Latn